Návrh ROZHODNUTIE RADY o podpísaní v mene Európskej únie a jej členských štátov a o predbežnom uplatňovaní Dodatkového protokolu k Dohode medzi Európskym hospodárskym spoločenstvom a Islandskou republikou na účely zohľadnenia pristúpenia Chorvátskej republiky k Európskej únii /* COM/2014/088 final - 2014/0045 (NLE) */





DÔVODOVÁ SPRÁVA Dohoda medzi Európskym hospodárskym spoločenstvom a Islandskou republikou, ďalej len „dohoda“, bola podpísaná 22. júla 1972 a nadobudla platnosť 1. apríla 1973. Pripojený návrh predstavuje právny nástroj pre podpísanie a predbežné uplatňovanie Dodatkového protokolu k Dohode medzi Európskym hospodárskym spoločenstvom a Islandskou republikou na účely zohľadnenia pristúpenia Chorvátskej republiky do Európskej únie (ďalej len „dodatkový protokol“). V zmysle Aktu o pristúpení Chorvátskej republiky pristúpi Chorvátsko k medzinárodným dohodám podpísaným alebo uzavretým Európskou úniou a jej členskými štátmi prostredníctvom protokolu k uvedeným dohodám. Dňa 24. septembra 2012[1] Rada poverila Komisiu, aby začala rokovania s dotknutými tretími krajinami s cieľom uzavrieť príslušné protokoly. Rokovania s Islandom sa uskutočnili v rámci rokovaní o úprave Dohody o Európskom hospodárskom priestore na obdobie rokov 2009 – 2014 so zreteľom na rozšírenie Európskej únie o Chorvátsko a boli úspešne ukončené parafovaním dodatkového protokolu. Navrhovaným dodatkovým protokolom sa Chorvátska republika stáva zmluvnou stranou dohody a EÚ sa zaväzuje zabezpečiť autentické znenie dohody v novom úradnom jazyku EÚ. Protokolom sa takisto poskytujú dodatočné obchodné koncesie na ryby pre Island vzhľadom na pristúpenie Chorvátska k Európskemu hospodárskemu priestoru. Až do ukončenia príslušných postupov na jeho formálne uzavretie a nadobudnutie platnosti by sa predbežné uplatňovanie protokolu malo začať od prvého dňa tretieho mesiaca nasledujúceho po uložení posledného oznámenia strán na tento účel. Komisia pokladá výsledky rokovaní za uspokojivé a žiada Radu, aby prijala pripojené rozhodnutie o podpísaní a predbežnom uplatňovaní dodatkového protokolu. 2014/0045 (NLE) Návrh ROZHODNUTIE RADY o podpísaní v mene Európskej únie a jej členských štátov a o predbežnom uplatňovaní Dodatkového protokolu k Dohode medzi Európskym hospodárskym spoločenstvom a Islandskou republikou na účely zohľadnenia pristúpenia Chorvátskej republiky k Európskej únii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 5 a článkom 218 ods. 8 druhým pododsekom, so zreteľom na Akt o podmienkach pristúpenia Chorvátskej republiky pripojený k Zmluve o pristúpení, a najmä na jeho článok 6 ods. 2, so zreteľom na návrh Komisie[2], keďže: (1) Rada 24. septembra 2012 poverila Komisiu začatím rokovaní o podpísaní v mene Európskej únie a jej členských štátov a o predbežnom uplatňovaní Dodatkového protokolu k Dohode medzi Európskym hospodárskym spoločenstvom a Islandskou republikou na účely zohľadnenia pristúpenia Chorvátskej republiky k Európskej únii. (2) Tieto rokovania boli úspešne ukončené a protokol by sa mal podpísať v mene Európskej únie a jej členských štátov s výhradou jeho možného uzavretia k neskoršiemu dátumu. (3) Dodatkový protokol by sa mal uplatňovať na dočasnom základe s účinkom od prvého dňa tretieho mesiaca nasledujúceho po uložení posledného oznámenia zmluvných strán na tento účel, PRIJALA TOTO ROZHODNUTIE: Článok 1 Týmto sa v mene Európskej únie a jej členských štátov schvaľuje podpísanie Dodatkového protokolu k Dohode medzi Európskym hospodárskym spoločenstvom a Islandskou republikou na účely zohľadnenia pristúpenia Chorvátskej republiky k Európskej únii („dodatkový protokol“) s výhradou uzavretia uvedeného dodatkového protokolu k neskoršiemu dátumu. Text dodatkového protokolu je pripojený k tomuto rozhodnutiu. Článok 2 Generálny sekretariát Rady vydá pre osobu(-y), ktorú(-é) označí vyjednávač, plnú moc na podpísanie dodatkového protokolu s výhradou jeho uzavretia. Článok 3 S výhradou jeho uzavretia k neskoršiemu dátumu a až do nadobudnutia jeho platnosti sa dodatkový protokol uplatňuje na predbežnom základe, a to od prvého dňa tretieho mesiaca nasledujúceho po uložení posledného oznámenia na tento účel v súlade s článkom 4 protokolu. V Bruseli Za Radu predseda [1] Rozhodnutie Rady o poverení začať rokovania týkajúce sa úpravy dohôd podpísaných alebo uzavretých medzi Európskou úniou alebo Európskou úniou a jej členskými štátmi s jednou alebo viacerými tretími krajinami alebo medzinárodnými organizáciami so zreteľom na pristúpenie Chorvátskej republiky k Európskej únii (dokument Rady č. 13351/12 LIMITED). [2] Ú. v. EÚ L […], […], s. […]. PRÍLOHA DODATKOVÝ PROTOKOL K DOHODE MEDZI EURÓPSKYM HOSPODÁRSKYM SPOLOČENSTVOM A ISLANDSKOU REPUBLIKOU V DÔSLEDKU PRISTÚPENIA CHORVÁTSKEJ REPUBLIKY K EURÓPSKEJ ÚNII EURÓPSKA ÚNIA a ISLAND SO ZRETEĽOM na Dohodu medzi Európskym hospodárskym spoločenstvom a Islandskou republikou podpísanú v Bruseli 22. júla 1972, ďalej len „dohoda“ a existujúce dojednania v oblasti obchodu s rybami a produktmi rybárstva medzi Islandom a Spoločenstvom, SO ZRETEĽOM na dodatkový protokol k Dohode medzi Európskym hospodárskym spoločenstvom a Islandskou republikou o osobitných ustanoveniach uplatniteľných na obdobie 2009 – 2014 na dovoz určitých rýb a produktov rybárstva, SO ZRETEĽOM na pristúpenie Chorvátskej republiky k Európskej únii, SO ZRETEĽOM na Dohodu o účasti Chorvátskej republiky v Európskom hospodárskom priestore, SO ZRETEĽOM na existujúci režim pre obchod s rybami a produktmi rybárstva medzi Islandom a Chorvátskou republikou, SA ROZHODLI stanoviť na základe spoločného súhlasu úpravy k dohode v dôsledku pristúpenia Chorvátskej republiky k Európskej únii, A UZAVRIEŤ TENTO PROTOKOL: ČLÁNOK 1 Znenia dohody, príloh a protokolov, ktoré sú jej neoddeliteľnou súčasťou, záverečného aktu a k nemu pripojených vyhlásení sa vypracujú chorvátskom jazyku a tieto znenia budú rovnako autentické ako pôvodné znenia. Spoločný výbor schváli chorvátske znenie. ČLÁNOK 2 1. Osobitné ustanovenia platné pre dovoz niektorých rýb a produktov rybárstva s pôvodom v Islande do Európskej únie sú zakotvené v tomto protokole. 2. Objemy colných kvót uvedené v článku 3 tohto protokolu sa vzťahujú na obdobie desiatich mesiacov, ktoré zostávajú od pristúpenia Chorvátska k EÚ do konca finančného mechanizmu EHP na roky 2009 – 2014 (od 1. júla 2013 do 30. apríla 2014). Objemy kvót budú pred koncom uvedeného obdobia prehodnotené so zreteľom na všetky relevantné záujmy. 3. Colné kvóty sa uplatňujú odo dňa, kedy predbežné uplatňovanie tohto protokolu nadobudne účinnosť, a to podľa postupov stanovených v článku 4 ods. 3 a musia byť k dispozícii počas dvanástich mesiacov od uvedeného dňa. ČLÁNOK 3 Únia otvorí nasledujúce dodatočné bezcolné kvóty pre výrobky s pôvodom na Islande: – Mrazené nórske homáre (Nephrops norvegicus) (číselný znak KN 0306 15 90) vo výške 60 ton čistej hmotnosti. – Filé z ostriežikov (Sebastes spp.), čerstvé alebo chladené (číselný znak KN 0304 49 50) vo výške 100 ton čistej hmotnosti. ČLÁNOK 4 1. Zmluvné strany ratifikujú alebo schvália tento protokol v súlade so svojimi príslušnými postupmi. Ratifikačné alebo schvaľovacie listiny sa uložia na Generálnom sekretariáte Rady Európskej únie. 2. Protokol nadobúda platnosť v deň, ktorý nasleduje po uložení poslednej ratifikačnej alebo schvaľovacej listiny za predpokladu, že boli takisto uložené ratifikačné alebo schvaľovacie listiny nasledujúcich súvisiacich dohôd: i) Dohoda o účasti Chorvátskej republiky v Európskom hospodárskom priestore; ii) Dodatkový protokol k Dohode medzi Európskou úniou a Nórskym kráľovstvom o nórskom finančnom mechanizme na obdobie rokov 2009 – 2014 v dôsledku účasti Chorvátskej republiky v Európskom hospodárskom priestore; iii) Dodatkový protokol k Dohode medzi Európskym hospodárskym spoločenstvom a Nórskym kráľovstvom v dôsledku pristúpenia Chorvátskej republiky k Európskej únii. 3. Do dokončenia postupov uvedených v odsekoch 1 a 2 tohto článku sa bude tento protokol uplatňovať na dočasnom základe, a to od prvého dňa tretieho mesiaca nasledujúceho po uložení posledného oznámenia na tento účel. ČLÁNOK 5 Tento protokol, vypracovaný v jedinom origináli v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a islandskom jazyku, pričom znenie vo všetkých z týchto jazykov je rovnako autentické, bude uložený na Generálnom sekretariáte Rady Európskej únie, ktorý vystaví overenú kópiu pre každú z vlád zmluvných strán. V Bruseli … 2013 Za Európsku úniu Za Island